Hei, denne artikkelen er over ett år gammel og kan inneholde utdatert informasjon

Overlevde fritt fall på tusen meter Fallskjerm løste ikke ut for dansk kvinne (28).

En dansk kvinne falt 1 000 meter rett ned i bakken fra et fly, da fallskjermen hennes ikke løste ut.

Den 28 år gamle kvinnen skulle hoppe i fallskjerm ved byen Viborg i Jylland lørdag.

Hun skal ha kommet forkjært ut av flyet, noe som førte til at skjermens line viklet seg inn i kvinnens fallskjermpakning.

Fallskjermen løste seg derfor ikke ordentlig ut, og det gjorde heller ikke reserveskjermen. Kvinnen styrtet mot bakken.

Ved bevissthet Politiet i Midt- og Vest-Jylland opplyser at kvinnen hoppet fra 1 000 meters høyde. Da hun landet på et jorde ble hun fløyet med helikopter til sykehuset i Aarhus.

- Vitner forteller at kvinnen var ved bevissthet hele tiden, sier politiets vaktsjef Kjeld Nedergård.

Lørdag kveld var kvinnen utenfor livsfare.

(NTB - Ritzau).